[pic] | EUROPOS BENDRIJŲ KOMISIJA | Briuselis, 2009.11.20 KOM(2009)632 galutinis Pasiūlymas TARYBOS SPRENDIMAS dėl Europos bendrijos pozicijos Energijos bendrijos ministrų taryboje nustatymo (Zagrebas, 2009 m. gruodžio 18 d.) AIŠKINAMASIS MEMORANDUMAS Energijos bendrijos ministrų taryba susitiks 2009 m. gruodžio 18 d. Zagrebe (Kroatija). Kad Europos bendrija galėtų dalyvauti priimant svarbius sprendimus, reikia nustatyti Europos bendrijos poziciją pagal Sutarties 300 straipsnį ir laikantis 2006 m. gegužės 29 d. Tarybos sprendimo dėl Energijos bendrijos sutarties sudarymo Europos bendrijos vardu nuostatų. Pasiūlyme dėl Tarybos sprendimo nagrinėjami visi darbotvarkės klausimai, kuriais, kaip nurodyta toliau, Ministrų taryba turėtų priimti sprendimą. Kiti darbotvarkės klausimai paminėti informaciniais tikslais. SPRENDIMO SUDEDAMOSIOS DALYS Komisija paskelbs Europos bendrijos poziciją dėl toliau nurodytų sprendimo sudedamųjų dalių, kaip nustatyta siūlomo sprendimo priede. Administraciniai klausimai Komisija pritars siūlymui sumažinti privalomųjų Ministrų tarybos susitikimų skaičių iki vieno (vietoje dviejų), atsižvelgdama į galimybę, jei būtina, sušaukti neeilinius susitikimus. Komisija pritars procedūrinio akto, kuriuo nustatomos Sekretoriato personalo įdarbinimo taisyklės, darbo sąlygos ir geografinė pusiausvyra, pakeitimams, kuriais siekiama nustatyti pagrįstas galimybių vėliau panaudoti nepanaudotas atostogų dienas ribas. Naujų susitariančiųjų šalių prisijungimas 2009 m. balandžio 29 d. sėkmingai baigtos derybos su Moldovos Respublika, o 2009 m. spalio 7 d. – su Ukraina. Šių dviejų šalių prisijungimą Komisija patvirtins šiame siūlomame sprendime išdėstytomis sąlygomis. Energijos vartojimo efektyvumas 2009 m. birželio mėn. Ministrų taryba patvirtino Efektyvaus energijos vartojimo darbo grupės rekomendacijas ir paprašė sekretoriato parengti sprendimą dėl šių trijų teisės aktų įgyvendinimo: - Direktyvos 2006/32/EB dėl energijos galutinio vartojimo efektyvumo ir energetinių paslaugų; - Direktyvos 2002/91/EB dėl pastatų energinio naudingumo; - Direktyvos 92/75/EEB dėl buitinių prietaisų energijos ir kitų išteklių sunaudojimo parodymo ženklinant gaminį bei pateikiant standartinę informaciją apie gaminį, taip pat daugelio įgyvendinimo direktyvų. Siūloma įgyvendinimo data – 2011 m. gruodžio 31 d. Darbo grupė peržiūrėjo ir patvirtino sprendimo projektą, ir 2009 m. rugsėjo 24 d. Nuolatinė aukšto lygio grupė sutarė sprendimo projektą pateikti Ministrų tarybai, kuri dėl jo priimtų sprendimą. Taigi Komisija pritars Ministrų tarybos sprendimui, kuriuo siekiama Energijos bendrijoje įgyvendinti pirmiau minėtas direktyvas. KITOS SUDEDAMOSIOS DALYS Be svarstymų patvirtinami punktai Komisija patvirtins dviejų ankstesnių Nuolatinės aukšto lygio grupės susitikimų išvadas ir atsižvelgs į šias ataskaitas: - Energijos bendrijos darbo programos įgyvendinimo ataskaitą; - 2009 m. metinę ataskaitą parlamentams, teikiamą pagal Energijos bendrijos sutarties 52 straipsnį; - išankstinę 2009 m. biudžeto įgyvendinimo ataskaitą. Atsinaujinantys energijos šaltiniai Komisija atsižvelgs į Energijos darbo grupės pirmininko ataskaitą ir toliau rems šios darbo grupės veiksmus, siekdama parengti sprendimą dėl Direktyvos 2009/28/EB[1]įgyvendinimo Energijos bendrijoje, kuris turi būti priimtas 2010 m. Tiekimo saugumas Komisija vadovaus keičiantis nuomonėmis dėl prognozuojamos energijos tiekimo padėties 2009–2010 m. žiemą. Ji atsižvelgs į Sutarties įgyvendinimo, susijusio su tiekimo saugumu, padėtį ir pateiks Europos Parlamento ir Tarybos reglamento dėl dujų tiekimo saugumo užtikrinimo priemonių, kuriuo panaikinama Direktyva 2004/67/EB, pasiūlymą. Investicijos Komisija pritars patikslintai pirminio susitariančiųjų šalių vykdomų prioritetinių infrastruktūros projektų sąrašo redakcijai ir skatins tarptautines finansų institucijas toliau remti šiuos projektus. Ginčų sprendimas Komisija atsižvelgs į pažangą, padarytą nagrinėjant bylas, ir toliau rems sekretoriato pastangas ieškant sprendimų derybų būdu. Aukcionų koordinavimo tarnyba Komisija vadovaus keičiantis nuomonėmis dėl pažangos, padarytos rengiantis steigti Aukcionų koordinavimo tarnybą, ir jos įsteigimo perspektyvų. Energijos bendrijos Reguliavimo valdybos veikla Komisija atsižvelgs į Energijos bendrijos Reguliavimo valdybos veiklos ataskaitą ir 2010–2011 m. prioritetus. Trečiasis vidaus rinkos teisės aktų paketas Komisija skatins iš anksto keistis nuomonėmis dėl trečiojo vidaus rinkos teisės aktų paketo įgyvendinimo Energijos bendrijoje. Susitarimo memorandumas dėl socialinių klausimų Be siūlomų darbotvarkės klausimų Komisija, visų pirma remdamasi 2009 m. spalio 13–14 d. Zagrebe vykusio 2-ojo Socialinio forumo išvadomis, atkreips susitariančiųjų šalių dėmesį į pažangą, padarytą įgyvendinant Susitarimo memorandumą dėl socialinių klausimų. Be to, Komisija primins susitariančiosioms šalims kandidatėms, kad jos turėtų pasirašyti Susitarimo memorandumą dėl socialinių klausimų ir dalyvauti susijusioje veikloje. Pasiūlymas TARYBOS SPRENDIMAS dėl Europos bendrijos pozicijos Energijos bendrijos ministrų taryboje nustatymo (Zagrebas, 2009 m. gruodžio 18 d.) EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 300 straipsnio 2 dalies antrą pastraipą, atsižvelgdama į Tarybos sprendimą dėl Energijos bendrijos sutarties sudarymo Europos bendrijos vardu (2006 m. gegužės 29 d. Sprendimas 2006/500/EB), ypač į jo 4 ir 5 straipsnius, atsižvelgdama į Komisijos pasiūlymą, NUSPRENDĖ: Vienintelis straipsnis Šio sprendimo priede išdėstyta Bendrijos pozicija, kurios ji laikysis 2009 m. gruodžio 18 d. Zagrebe įvyksiančiame Energijos bendrijos ministrų tarybos susitikime aptariant klausimus, kuriems taikoma Sutarties 300 straipsnio 2 dalies antra pastraipa. Priimta Briuselyje Tarybos vardu Pirmininkas PRIEDAS Europos bendrijos pozicija - Europos bendrija pritaria Ministrų tarybos sprendimui, iš dalies keičiančiam Energijos bendrijos sutarties 50 straipsnį. - Europos bendrija pritaria siūlomiems procedūrinio akto, kuriuo nustatomos Sekretoriato personalo įdarbinimo taisyklės, darbo sąlygos ir geografinė pusiausvyra, pakeitimams. - Europos bendrija pritaria Ministrų tarybos sprendimams dėl Moldovos Respublikos ir Ukrainos prisijungimo prie Energijos bendrijos su sąlyga, kad bus padaryti šie pakeitimai: - Ministrų tarybos sprendimai dėl Moldovos Respublikos ir Ukrainos prisijungimo bus papildyti paskutine konstatuojamąja dalimi: „Dėl dujų sektoriaus svarbos užtikrinant tiekimą visoms šalims ypatingas dėmesys šiame sektoriuje turi būti skiriamas prisijungimo prie Energijos bendrijos įsipareigojimų vykdymui,“ - Ministrų tarybos sprendimų dėl Moldovos Respublikos ir Ukrainos prisijungimo prie Energijos bendrijos 1 straipsnio 2 dalies pabaiga bus papildyta taip: „Prieš pasirašydamas šį protokolą pirmininkas, susitaręs su Europos bendriją atstovaujančiu pirmininko pavaduotoju, patikrina, ar laikantis Direktyvos 2003/55/EB priimtas ir įsigaliojęs įstatymas dėl dujų sektoriaus.“ - Europos bendrija pritaria Ministrų tarybos sprendimui dėl Direktyvos 2006/32/EB dėl energijos galutinio vartojimo efektyvumo ir energetinių paslaugų, Direktyvos 2002/91/EB dėl pastatų energinio naudingumo ir Direktyvos 92/75/EEB dėl buitinių prietaisų energijos ir kitų išteklių sunaudojimo parodymo ženklinant gaminį bei pateikiant standartinę informaciją apie gaminį, taip pat dėl daugelio įgyvendinimo direktyvų įgyvendinimo Energijos bendrijoje. [1] OL L 140, 2009 6 5, p. 16.